Author: neznámý
Last saved by: agenda0
Company: MF_SR

DOHODA
medzi vládou Slovenskej republiky a vládou Štátu Izrael
o vzájomnej pomoci v colných otázkach

          Vláda Slovenskej republiky a vláda Štátu Izrael (ďalej len „zmluvné strany“),

b e r ú c  d o  ú v a h y,  že porušovanie colných predpisov pôsobí negatívne na hospodárske, finančné, spoločenské a komerčné záujmy zmluvných strán, rovnako na oprávnené záujmy obchodu,

u v e d o m u j ú c  s i  potrebu spoločného postupu v boji proti nedovolenému obchodu s omamnými a psychotropnými látkami,

b e r ú c  d o  ú v a h y  dôležitosť zabezpečenia správneho vymeriavania a vyberania cla, daní a iných platieb pri dovoze alebo vývoze tovaru a správneho určenia colnej hodnoty, sadzobného zaradenia a pôvodu tovaru, ako aj správneho uplatňovania ustanovení o zákazoch, obmedzeniach a kontrole,

v  p r e s v e d č e n í,  že úsilie o zabránenie porušovania colných predpisov a úsilie o zabezpečenie správneho vyberania dovozného a vývozného cla a iných platieb je možné vynakladať účinnejšie prostredníctvom spolupráce medzi colnými orgánmi,

r e š p e k t u j ú c  Odporúčanie Rady pre colnú spoluprácu o vzájomnej administratívnej pomoci z 5. decembra 1953,

p r i p o m í n a j ú c  tiež ustanovenia  Jednotného dohovoru o omamných látkach z roku l961, doplneného Protokolom z roku l972 a Dohovoru o psychotropných látkach z roku 1971 a rovnako Dohovoru Organizácie spojených národov proti nedovolenému obchodu s omamnými a psychotropnými látkami z 20. decembra 1988,

d o h o d l i  sa takto:
Článok  1
Pojmy

Na účely tejto dohody

1. „colné predpisy“ sú ustanovenia obsiahnuté vo vnútroštátnych právnych predpisoch, ktoré upravujú dovoz, vývoz a tranzit tovaru, alebo akýkoľvek iný colný režim, týkajúce sa cla, daní a iných platieb, ktoré vyberajú colné orgány, alebo opatrení o zákazoch, obmedzeniach alebo o kontrole,

2. „priestupok“ znamená akékoľvek porušenie colných predpisov, ako aj akýkoľvek pokus o takéto porušenie,

3. „colný orgán“ je v Slovenskej republike Colné riaditeľstvo Slovenskej republiky a v Štáte Izrael Odbor pre oblasť colníctva a dane z pridanej hodnoty Ministerstva financií Štátu Izrael,

4. „dožadujúci colný orgán“ je príslušný colný orgán zmluvnej strany, ktorý žiada o pomoc podľa tejto dohody, alebo ktorý takúto pomoc prijíma,

5. „dožiadaný colný orgán“ je príslušný colný orgán zmluvnej strany, ktorý dostane žiadosť o poskytnutie pomoci podľa tejto dohody, alebo ktorý takúto pomoc poskytuje,

6. „kontrolovaná dodávka“ je postup, ktorý umožňuje, aby nezákonné alebo podozrivé zásielky omamných a  psychotropných látok a látok, ktoré ich nahrádzajú a iný zakázaný tovar, boli prepustené z území, cez územia alebo na územia štátov zmluvných strán s vedomím a pod kontrolou príslušných orgánov v záujme zistenia osôb zúčastnených na nezákonnom obchodovaní s týmto tovarom,

7. „zakázaný tovar“ je tovar, ktorý je predmetom nezákonnej prepravy, hlavne omamné a psychotropné látky a látky, ktoré ich nahrádzajú, jedy, jadrové a rádioaktívne materiály, prekurzory, falošné platobné prostriedky, strelné zbrane a zbrane hromadného ničenia, strelivo a výbušniny a voľne žijúce ohrozené druhy živočíchov a rastlín,

8. „informácie“ zahŕňajú okrem iného správy, záznamy, doklady, dokumentáciu, aj v elektronickej forme  a  taktiež ich overené kópie,

9. „osobné údaje“ sú údaje vzťahujúce sa na zistenú totožnosť alebo možnosť zistenia totožnosti osoby. 

Rozsah dohody
Článok 2

1. Zmluvné strany si prostredníctvom svojich colných orgánov a v súlade s ustanoveniami tejto dohody navzájom poskytnú pomoc, 

a) aby zabezpečili správne uplatňovanie colných predpisov,

b) aby predchádzali, zisťovali a odhaľovali prípady porušovania colných predpisov,

c) v prípadoch doručovania a potvrdzovania dokladov týkajúcich sa uplatňovania colných predpisov.

2. Dožiadaný colný orgán prijme všetky primerané opatrenia na vybavenie žiadosti a ak to bude potrebné, zabezpečí prijatie úradného alebo súdneho opatrenia nevyhnutného na jej vybavenie.

3. Pomoc v rámci tejto dohody sa poskytne v súlade s vnútroštátnymi právnymi predpismi dožiadanej zmluvnej strany. Touto dohodou nie sú dotknuté vnútroštátne právne predpisy upravujúce vzájomnú pomoc v trestných veciach.

4. Táto dohoda neumožňuje uplatňovať alebo vymáhať nároky na clo, dane, pokuty a iné platby, ani zatknutie alebo zadržanie osôb.

5. V prípade, že dožiadaný colný orgán nie je príslušný žiadosť vybaviť, odovzdá žiadosť  príslušnému orgánu, ktorý bude konať vo veci žiadosti na základe svojej právomoci danej vnútroštátnymi právnymi predpismi, alebo dožadujúcemu colnému orgánu odporučí príslušný postup na vybavenie žiadosti.

6. Dožiadaný colný orgán postupuje pri získavaní informácií vo vlastnom mene a v zastúpení dožadujúceho colného orgánu.

7. Ak  dožiadaný colný orgán nemá požadované informácie, pokúsi sa ich získať v súlade s vnútroštátnymi právnymi predpismi dožiadanej zmluvnej strany.

Článok  3

            Colné orgány si navzájom z vlastného podnetu alebo na požiadanie  poskytnú všetky informácie, ktoré môžu pomôcť pri zabezpečovaní správneho uplatňovania colných predpisov,  okrem iného  

a)	pri vyberaní cla, daní a iných platieb colnými orgánmi a informácie, ktoré pomôžu určiť hodnotu tovaru na colné účely a zistiť sadzobné zaradenie tovaru podľa colného sadzobníka,  colnú hodnotu a pôvod,

b) pri uplatňovaní zákazov a obmedzení pri vývoze a dovoze tovaru a kontrol,

c) pri použití pravidiel pôvodu, ktoré nie sú predmetom dohôd o obchodných výhodách uzavretých jednou, alebo obidvoma zmluvnými stranami.

Článok  4

             Colné orgány si na požiadanie poskytnú informácie,

a) či tovar, dovezený na územie štátu jednej zmluvnej strany, bol zákonne vyvezený z územia štátu druhej zmluvnej strany,

b)	či tovar, vyvezený z územia štátu jednej zmluvnej strany, bol zákonne dovezený na územie štátu druhej zmluvnej strany,

c) či tovar, ktorému bola udelená výhoda pri vývoze z územia štátu jednej zmluvnej strany bol náležite dovezený na územie štátu druhej zmluvnej strany,  rozumie sa tak, že bude zároveň poskytnutá informácia o akýchkoľvek colných kontrolných opatreniach, ktorým bol tento tovar podrobený,

d) do akého colného režimu bol tovar prepustený. 

Článok  5

1.  Colný orgán jednej zmluvnej strany poskytne z vlastného podnetu alebo na požiadanie colnému orgánu druhej zmluvnej strany informácie, ktoré súvisia s porušovaním colných predpisov,  týkajúce sa  hlavne

a) fyzických osôb, o ktorých je známe, alebo sú podozrivé, že porušujú alebo porušili colné predpisy druhej zmluvnej strany,

b) pohybu tovaru, o ktorom je známe, že je predmetom nezákonnej prepravy na územie, alebo  z územia štátov zmluvných strán,

c) dopravných prostriedkov a kontajnerov, o ktorých je známe, alebo je podozrenie, že sa použili na porušenie colných predpisov druhej zmluvnej strany,

d) nových spôsobov a prostriedkov používaných pri porušovaní colných predpisov.

2. Colný orgán jednej zmluvnej strany poskytne z vlastného podnetu alebo na požiadanie  colnému orgánu druhej zmluvnej strany informácie vrátane správ, dôkazových materiálov alebo overené kópie dokladov, ktoré obsahujú všetky dostupné informácie o zistených  alebo pripravovaných činnostiach, ktorými sa porušili alebo sa môžu porušiť colné predpisy tejto zmluvnej strany.

Článok  6

1. Originály informácií, vrátane spisov a dokladov sa budú požadovať iba v prípadoch, ak by boli overené kópie nepostačujúce. Na základe žiadosti budú kópie takýchto spisov, dokladov a iných materiálov náležite overené.

2. Poskytnuté originály informácií, vrátane spisov a dokladov sa vrátia pri najbližšej príležitosti; práva dožiadanej zmluvnej strany alebo tretích strán vzťahujúce sa na to, zostávajú nedotknuté. Originály, potrebné na súdne alebo správne konanie, sa na požiadanie vrátia bez meškania.

3. Informácie, poskytnuté podľa tejto dohody, môže nahradiť informácia v elektronickej forme podaná v akejkoľvek podobe na rovnaký účel. Súčasne sa poskytnú všetky dôležité informácie týkajúce sa výkladu alebo použitia týchto informácií.

Článok  7
Dohľad nad osobami, tovarom a dopravnými prostriedkami

         Colný orgán jednej zmluvnej strany, z vlastného podnetu alebo na požiadanie colného orgánu druhej zmluvnej strany v rámci svojej právomoci a po písomnom schválení colným orgánom druhej zmluvnej strany, zabezpečí dohľad nad 

a) pohybom osôb, vstupujúcich na územie a vystupujúcich z územia svojho štátu, o ktorých je známe, alebo sú podozrivé, že porušili, alebo môžu porušiť colné predpisy druhej zmluvnej strany,

b) všetkými dopravnými prostriedkami a kontajnermi, o ktorých je známe, alebo o ktorých existuje podozrenie, že sa používajú na porušenie colných predpisov druhej zmluvnej strany,

c) pohybom tovaru, ktorým by na základe oznámenia colného orgánu druhej zmluvnej strany mohlo dôjsť k nezákonnej preprave na územie alebo z územia svojho štátu,
d) miestami, používanými na nezákonné uskladnenie tovaru na území štátu druhej zmluvnej strany. 

Článok 8
Postup proti nezákonnému obchodu s niektorými druhmi tovaru 

           Colné orgány zmluvných strán si navzájom bez meškania z vlastného podnetu, alebo na požiadanie, po konzultácii a koordinácii s príslušnými orgánmi, poskytnú príslušné informácie o činnostiach, ktoré súvisia s porušovaním colných predpisov jednej zo zmluvných strán,  týkajúce sa pohybu a prepravy hlavne 

a) zbraní, streliva a výbušnín,

b) citlivého a strategického tovaru, ktorý je predmetom špeciálnej kontroly v súlade s medzinárodnými dohodami, mnohostrannými dohovormi a príslušnými záväzkami vo vzťahu k zákazu šírenia jadrových zbraní, ktorých členmi zmluvné strany sú, 

c) omamných  a psychotropných látok,

d) umeleckých predmetov a starožitností, ktoré majú historickú, kultúrnu alebo archeologickú hodnotou pre jednu zo zmluvných strán, 

e) jedov alebo látok, ktoré sú nebezpečné pre životné prostredie a zdravie ľudí,

f) tovaru, ktorý podlieha vysokej sadzbe cla, daní alebo iných platieb, predovšetkým prepravy alkoholických nápojov a tabakových  výrobkov. 

Článok 9
Kontrolovaná dodávka

1. Zmluvné strany prijmú v rámci svojich možností nevyhnutné opatrenia, ktoré im umožnia náležite využiť kontrolovanú dodávku na medzinárodnej úrovni, za účelom zistenia totožnosti osôb, zapojených do nezákonnej prepravy omamných a psychotropných látok a prijatia právnych opatrení proti nim.

2. Rozhodnutia o využití kontrolovanej dodávky sa budú vykonávať jednotlivo pre každý prípad a v prípade potreby v súlade s akýmikoľvek úpravami alebo dohodami, ktoré mohli byť dosiahnuté v konkrétnom prípade. Ak je to nevyhnutné a je to v súlade s vnútroštátnymi právnymi predpismi zmluvných strán, môžu sa vziať do úvahy dosiahnuté finančné úpravy a dohovory.

3. Nezákonné zásielky, uznané ako kontrolovaná dodávka, môžu byť na základe vzájomného súhlasu príslušných orgánov zadržané alebo môže byť povolené pokračovanie prepravy takýchto zásielok s obsahom omamných a psychotropných látok v neporušenej forme, alebo sa môžu zhabať, alebo čiastočne, prípadne úplne vymeniť.

Článok 10
Úradné zisťovanie

1. Colný orgán jednej zmluvnej strany na požiadanie colného orgánu druhej zmluvnej strany vykoná všetky potrebné úradné zisťovania, vrátane dopytovania sa expertov a svedkov alebo osôb podozrivých zo spáchania priestupku a vykoná overovanie, prehliadky a zisťovanie skutočností podľa tejto dohody.

2. Dožiadaný colný orgán môže na požiadanie povoliť v najväčšej možnej miere, aby sa úradníci dožadujúceho colného orgánu zúčastnili úradného zisťovania na území štátu dožiadanej zmluvnej strany, vrátane ich prítomnosti pri úradnom zisťovaní porušenia colných predpisov,  ktoré je v záujme dožadujúceho colného orgánu.

3. Úradníci dožadujúceho colného orgánu môžu vystupovať na území štátu dožiadanej zmluvnej strany v súlade s touto dohodou výhradne v poradnej funkcii. Títo úradníci nebudú mať povolené aktívne sa zúčastňovať na úradnom zisťovaní alebo používať akúkoľvek zákonnú, alebo vyšetrovaciu právomoc, ktorú majú úradníci dožiadaného colného orgánu v súlade s vnútroštátnymi právnymi predpismi dožiadanej zmluvnej strany.
4. Dožadujúci colný orgán, ak o to požiada, bude oboznámený o čase a mieste úkonu, ktorý sa vykoná na základe žiadosti tak, aby mohol byť koordinovaný.

5. Úradníci dožadujúceho colného orgánu, ktorí sú oprávnení zisťovať porušenie colných predpisov, môžu žiadať, aby dožiadaný colný orgán prešetril účtovné knihy, evidencie a iné doklady alebo dátové súbory a poskytol z nich kópie, alebo poskytol akékoľvek informácie, vzťahujúce sa na porušenie colných predpisov.

6. V prípadoch vymedzených touto dohodou, keď sa úradníci colného orgánu jednej zmluvnej strany nachádzajú na území štátu druhej zmluvnej strany, nesmú byť uniformovaní, nesmú mať pri sebe zbraň a sú povinní sa kedykoľvek preukázať úradným splnomocnením. 

Článok  11
Znalci a svedkovia

         Na základe žiadosti colného orgánu jednej zmluvnej strany colný orgán druhej zmluvnej strany splnomocní svojich pracovníkov, ak s tým súhlasia, aby vystúpili ako znalci a svedkovia pri súdnych alebo správnych konaniach na území štátu dožadujúcej zmluvnej strany a predložili také zoznamy, doklady a iné materiály alebo ich overené kópie, ktoré môžu byť potrebné pri týchto konaniach. Táto žiadosť bude obsahovať údaje o čase, mieste a druhu konania a v akom rozsahu bude pracovník vystupovať.

Článok  12
Použitie informácií a dokladov

1.  Informácie a iné oznámenia, získané podľa tejto dohody, sa môžu použiť len na účely  uvedené v tejto dohode, vrátane ich použitia v súdnom alebo správnom konaní. Takéto informácie alebo iné oznámenia sa môžu použiť na iné účely, než na účely uvedené v tejto dohode, len s predbežným písomným súhlasom dožiadaného colného orgánu a po splnení podmienok a obmedzení, ak sa také uplatňujú. 

2. Ustanovenia odseku 1 tohto článku sa nevzťahujú na informácie a iné oznámenia týkajúce sa porušenia colných predpisov v súvislosti s omamnými a psychotropnými látkami. Takéto informácie sa môžu poskytnúť iným orgánom dožadujúcej zmluvnej strany, len ak sa priamo zúčastňujú opatrení, ktoré sa prijímajú proti takému porušovaniu colných predpisov. 

3. Informácie alebo iné oznámenia prijaté colnými orgánmi zmluvných strán podľa tejto dohody  majú dôvernú povahu a nebudú oznámené žiadnej fyzickej osobe alebo organizácii  mimo colného orgánu, ktorý ich dostal, s výnimkou prípadov uvedených v tejto dohode. Tieto informácie a iné oznámenia budú dôverné a chránené podľa vnútroštátnych právnych predpisov zmluvnej strany, ktorej colný orgán ich dostal.

4. Informácie a iné oznámenia získané podľa tejto dohody nemôžu byť použité na iné účely než na tie, ktoré sú uvedené v žiadosti, bez predbežného písomného súhlasu dožiadaného colného orgánu.

Článok  13
Doručovanie a oznamovanie

             Na základe žiadosti dožiadaný colný orgán v súlade s vnútroštátnymi právnymi predpismi dožiadanej zmluvnej strany doručí a oznámi fyzickým osobám alebo právnickým osobám, ktorých sa to týka a ktoré majú bydlisko alebo sídlo na území štátu zmluvnej strany, všetky doklady a rozhodnutia v rozsahu tejto dohody vydané dožadujúcim colným orgánom.

Článok 14
Ochrana osobných údajov

            Ochrana osobných údajov bude v súlade s vnútroštátnymi právnymi predpismi zmluvných strán podliehať najmä nasledujúcim podmienkam: 

a)	osobné údaje sa neposkytnú, ak je podozrenie, že ich poskytnutie alebo použitie by mohlo byť v rozpore s vnútroštátnymi právnymi predpismi jednej zo zmluvných strán a najmä ak by osoba, ktorej sa to týka, mohla utrpieť ujmu. Na žiadosť colného orgánu poskytujúceho osobné údaje bude colný orgán, ktorý ich dostal, informovať poskytujúci colný orgán o využití získaných informácií a o dosiahnutých výsledkoch,

b)	osobné údaje sa môžu odovzdávať len colným orgánom alebo orgánom činným v trestnom konaní alebo v prípade potreby ich možno použiť v súdnom alebo v správnom konaní. Takéto informácie sa budú poskytovať iným osobám len v prípade, ak s tým dožiadaný colný orgán vyslovil súhlas. Colné orgány, ktoré takéto informácie prijali, ich môžu poskytnúť v súlade s vnútroštátnymi právnymi predpismi,

c)	dožiadaný colný orgán je povinný overiť platnosť a správnosť osobných údajov, ktoré sa majú poskytnúť. V prípade, ak dožiadaný colný orgán zistí, že sa poskytli nesprávne údaje alebo zakázané osobné údaje, musí bez meškania informovať dožadujúci colný orgán o tejto skutočnosti. Dožadujúci colný orgán opraví, zničí alebo vymaže takéto osobné údaje, ak sa to požaduje,

d) dožiadaný colný orgán spolu s osobnými údajmi poskytne informácie o lehote na vymazanie údajov podľa vnútroštátnych právnych predpisov. Osobné údaje, ak už nie sú potrebné, treba vymazať,

e) colné orgány zmluvných strán budú viesť evidenciu o poskytnutých alebo prijatých osobných údajoch a účinne ochraňovať akékoľvek osobné údaje pred neoprávneným prístupom k nim, zmenou, uverejnením, poškodením alebo zničením.

Článok  15
Forma a obsah žiadosti o poskytnutie pomoci

1.	Žiadosť o poskytnutie pomoci podľa tejto dohody sa vyhotovuje v písomnej forme. K žiadosti sa priložia informácie, vrátane dokladov nevyhnutných na jej vybavenie. V naliehavej situácii sa môže prijať ústna žiadosť, ktorá musí byť bez meškania písomne potvrdená.

2. Žiadosť podľa odseku 1 tohto článku bude obsahovať nasledujúce informácie :

a)	dožadujúci colný orgán, 
b) požadované opatrenie,
c) predmet a účel žiadosti,
d) vnútroštátne právne predpisy,
e) presné a podrobné údaje o fyzických osobách a právnických osobách, ktoré sú
predmetom zisťovania,
f) zhrnutie relevantných skutočností, okrem prípadov uvedených v článku 13,
g) vzťah medzi obsahom žiadosti  o pomoc  a záležitosťou, ktorej sa to týka.

3. Žiadosť sa bude predkladať v anglickom jazyku.

4. Ak žiadosť nezodpovedá formálnym požiadavkám, dožiadaný colný orgán môže  požadovať jej opravu, alebo doplnenie; prijatie predbežných opatrení tým nie je dotknuté.   

Článok  16
Výnimky z povinnosti poskytnúť pomoc

1. Ak dožiadaná zmluvná strana dospeje k záveru, že pomoc by mohla spôsobiť porušenie suverenity, verejného poriadku, bezpečnosti alebo iných zásadných záujmov jej štátu, alebo by spôsobila porušenie priemyselného, obchodného alebo služobného tajomstva tejto zmluvnej strany, môže úplne alebo čiastočne odmietnuť poskytnutie pomoci, alebo ju poskytnúť po splnení určitých podmienok alebo požiadaviek.

2. Ak tejto žiadosti o pomoc nemožno vyhovieť, dožadujúcemu colnému orgánu sa to neodkladne oznámi s uvedením dôvodov odmietnutia poskytnutia pomoci.

3. Ak colný orgán žiada o pomoc, ktorú sám nie je schopný poskytnúť, ak by ho o to požiadal colný orgán druhej zmluvnej strany, upozorní na túto skutočnosť vo svojej žiadosti. Dožiadaný colný orgán zváži, či vyhovie tejto žiadosti.

4. Dožiadaný colný orgán môže poskytnutie pomoci odložiť kvôli prebiehajúcemu trestnému konaniu alebo súdnemu konaniu. V takom prípade dožiadaný colný orgán bude konzultovať s dožadujúcim colným orgánom, za akých podmienok a požiadaviek, ktoré môže dožiadaný colný orgán  požadovať, sa pomoc poskytne. 

Článok  17
Náklady

1. Colné orgány si nebudú uplatňovať nároky na úhradu nákladov, ktoré vznikli pri vykonávaní tejto dohody, s výnimkou nákladov na znalcov, svedkov, tlmočníkov a prekladateľov, ktorí nie sú štátnymi zamestnancami. 

2. Ak si vybavenie žiadosti vyžiada podstatné a mimoriadne náklady, zmluvné strany určia po konzultácii termíny a podmienky, na základe ktorých sa žiadosť vybaví a akým spôsobom sa tieto náklady uhradia.

Článok  18
Vykonávanie

1. Vykonávanie tejto dohody budú zabezpečovať colné orgány zmluvných strán. Tieto orgány sa navzájom dohodnú o podrobnostiach vykonávania tejto dohody a môžu sa stretnúť, ak to bude potrebné, za účelom prerokovania akýchkoľvek colných záležitostí, vyplývajúcich zo vzájomných vzťahov medzi nimi. 

2. Colné orgány zmluvných strán môžu zabezpečiť, aby ich útvary poverené úradným zisťovaním boli v priamom vzájomnom styku.

Článok  19
Územné uplatňovanie

         Táto dohoda sa bude uplatňovať na colnom území Slovenskej republiky a na colnom území Štátu Izrael.  

Článok  20
Nadobudnutie a ukončenie platnosti

1. Táto dohoda podlieha schváleniu v súlade s vnútroštátnymi právnymi predpismi oboch zmluvných strán a nadobudne platnosť tridsiatym dňom po vzájomnom písomnom oznámení oboch zmluvných strán, že boli splnené podmienky stanovené vnútroštátnymi právnymi predpismi pre nadobudnutie platnosti tejto dohody. 

2. Táto dohoda sa uzaviera na dobu neurčitú. Každá zo zmluvných strán však môže dohodu písomne vypovedať. Platnosť dohody skončí šesť mesiacov odo dňa doručenia oznámenia o výpovedi druhej zmluvnej strane.

3. Zmluvné strany sa dohodli, že sa stretnú za účelom revízie tejto dohody, na základe žiadosti jednej zo zmluvných strán, na konci päťročného obdobia odo dňa nadobudnutia jej platnosti, alebo si navzájom písomne oznámia, že takáto revízia nie je potrebná.

            Na dôkaz toho, dolupodpísaní splnomocnenci, riadne na to poverení, podpísali túto dohodu.  

Dané v ......................... dňa ................................ , ktorý zodpovedá dňu .......................... ,                                             v dvoch pôvodných vyhotoveniach, každé v slovenskom, hebrejskom a anglickom jazyku, pričom všetky znenia sú rovnako autentické. V prípade rozdielnosti výkladu je rozhodujúce znenie v anglickom jazyku.

                     Za vládu                                                                            Za vládu                                                          
          Slovenskej republiky                                                               Štátu Izrael